সুপার ওভারের নাটকীয় ম্যাচে হারল ভারত! বিশৃঙ্খলায় জড়ালেন বৈভব, তারপর কী হল? দেখুন ভিডিও

ওয়েব ডেস্ক: শ্রীলঙ্কায় অনুষ্ঠিত ত্রিদেশীয় সিরিজে নাটকীয় ম্যাচে শ্রীলঙ্কা ‘এ’ (Sri Lanka A) দলের কাছে সুপার ওভারে পরাজিত হল ভারত ‘এ’ (India A)। নির্ধারিত ৫০ ওভারের খেলায় দুই দলের রান সমান হওয়ায় ম্যাচ গড়ায় সুপার ওভারে। সেখানে জয়ের মুখ দেখতে না পেরে টানা দ্বিতীয় হার হজম করতে হয় তিলক বর্মার (Tilak Verma) নেতৃত্বাধীন ভারতীয় দলকে। তবে ম্যাচের ফলের পাশাপাশি আলোচনার কেন্দ্রে উঠে এসেছে তরুণ ক্রিকেটার বৈভব সূর্যবংশীকে (Vaibhav Sooryavanshi) ঘিরে তৈরি হওয়া বিতর্কও।

টসে জিতে প্রথমে ভারত ‘এ’ দলকে ব্যাট করতে পাঠান শ্রীলঙ্কা ‘এ’ অধিনায়ক সাহান আরাচচিগে। শুরু থেকেই দ্রুত রান তোলার চেষ্টা করেন ওপেনার বৈভব সূর্যবংশী। ১৫ বছর বয়সি এই ব্যাটার ১৪ বলে ২১ রান করে আউট হন। তাঁর ইনিংসে ছিল তিনটি চার এবং একটি ছক্কা। তবে আবারও বড় ইনিংস খেলতে ব্যর্থ হন তিনি। ভারতের হয়ে সর্বোচ্চ রান করেন সূর্যাংশ শেডগে। ৬৬ বলে ৭২ রানের দায়িত্বশীল ইনিংস খেলেন তিনি। এছাড়া বিপরাজ নিগম হাফসেঞ্চুরি করেন। রুতুরাজ গায়কোয়াড় করেন ৩৭ রান এবং অধিনায়ক তিলক বর্মা করেন ২৩ রান। শেষ পর্যন্ত ভারত ‘এ’ নির্ধারিত ওভারে ২৬৫ রান তোলে।

তবে ভারতের ইনিংসে একাধিক শাস্তিমূলক রান ম্যাচের মোড় ঘুরিয়ে দেয়। ব্যাটিংয়ের সময় দু’বার পিচের মাঝখান দিয়ে দৌড়ে রান নেওয়ার কারণে বিপরাজ নিগমের জন্য ভারতকে দু’দফায় মোট ১০ রানের পেনাল্টি গুনতে হয়। নিয়ম অনুযায়ী সেই রান শ্রীলঙ্কার স্কোরে যোগ হয়। পরে শ্রীলঙ্কার উইকেটরক্ষকের হেলমেটে বল লাগায় ভারতও ৫ রানের পেনাল্টি পায়। ফলে ম্যাচজুড়ে এই অতিরিক্ত ১৫ রান গুরুত্বপূর্ণ হয়ে ওঠে।

আরও পড়ুন: ২০২৭ ক্রিকেট বিশ্বকাপ কবে শুরু? ফাইনাল কবে? ফিরছে ২৪ বছর আগের নিয়ম?

২৬৬ রানের লক্ষ্য তাড়া করতে নেমে শ্রীলঙ্কা ‘এ’ শুরুটা ভালো করলেও মাঝের ওভারে একাধিক উইকেট হারায়। ভারতের হয়ে আয়ুষ বাদোনি দুটি উইকেট নেন। শ্রীলঙ্কার হয়ে দুর্দান্ত ৯৩ রান করেন সাদিরা সমরবিক্রম। ম্যাচের শেষ ওভারে শ্রীলঙ্কার জয়ের জন্য প্রয়োজন ছিল ৫ রান। বল হাতে ছিলেন আর্শাদ খান। দুর্দান্ত বোলিং করে তিনি মাত্র ৪ রান দেন। শেষ বলে দ্বিতীয় রান নিতে গিয়ে রান আউট হন চামিকা গুনাসেকারা। ফলে শ্রীলঙ্কার ইনিংসও শেষ হয় ২৬৫ রানে এবং ম্যাচ গড়ায় সুপার ওভারে।

সুপার ওভার হবে কি না, তা নিয়েও কিছু সময় অনিশ্চয়তা তৈরি হয়। আলো কমে আসায় ম্যাচ আধিকারিকদের মধ্যে আলোচনা শুরু হয়। ভারত অধিনায়ক তিলক বর্মা সুপার ওভারের পক্ষেই মত দেন। প্রায় পাঁচ মিনিট আলোচনা চলার পর শেষ পর্যন্ত সুপার ওভার আয়োজনের সিদ্ধান্ত নেওয়া হয়। সুপার ওভারে প্রথমে ব্যাট করে শ্রীলঙ্কা ‘এ’ ১৬ রান তোলে। জবাবে ভারত পাঠায় সূর্যাংশ শেডগে ও বৈভব সূর্যবংশীকে। কিন্তু শুরুতেই চাপে পড়ে ভারত। প্রথম চার বলে মাত্র ৫ রান ওঠে। শেষ দুই বলে প্রয়োজন ছিল ১২ রান। পঞ্চম বলে বৈভব একটি চার মারলেও শেষ বলে প্রয়োজন হয়ে দাঁড়ায় ৮ রান। সেই লক্ষ্য আর পূরণ করতে পারেনি ভারত। ফলে সুপার ওভারে জয় তুলে নেয় শ্রীলঙ্কা ‘এ’।

That was not cool from Vaibhav Sooryavanshi. He’s a kid, we get it, but he’s representing the country. At one point, you are touching MS Dhoni’s feet in IPL, but when it comes to representing India, he engages in a physical brawl. This is so not done!pic.twitter.com/o0A0hBSxv5

— चिरकुट ज़िंदगी (@Chirayu_Jain26) June 15, 2026

তবে ম্যাচ শেষে আরও একটি ঘটনা বিতর্কের জন্ম দেয়। মাঠ ছাড়ার সময় বৈভব সূর্যবংশীর সঙ্গে কয়েকজন শ্রীলঙ্কান ক্রিকেটারের বচসা বাধে। প্রত্যক্ষদর্শীদের দাবি, বৈভব কিছু মন্তব্য করার পর দুই দলের ক্রিকেটারদের মধ্যে উত্তেজনা তৈরি হয়। পরে পরিস্থিতি সামাল দেওয়া হলেও সেই ঘটনার ভিডিও ইতিমধ্যেই সমাজমাধ্যমে ভাইরাল হয়েছে। সব মিলিয়ে ত্রিদেশীয় সিরিজের এই ম্যাচ ক্রিকেটপ্রেমীদের কাছে দীর্ঘদিন মনে থাকার মতো এক নাটকীয় অধ্যায় হয়ে থাকল।